Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2020/C 82/07)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

„Val de Loire”

Referentni broj: PGI-FR-A1225-AM02

Datum obavijesti: 19. 12. 2019.

OPIS I RAZLOZI ODOBRENE IZMJENE

1. Sorte vinove loze

S ciljem rješavanja problema klimatskih promjena i pitanja u području okoliša i javnog zdravlja, u specifikaciju proizvoda dodane su otporne sorte prilagođenije novim klimatskim uvjetima. Te su sorte odabrane na temelju svojih posebnih organoleptičkih svojstava kako se ne bi mijenjale odrednice zaštićene oznake zemljopisnog podrijetla. Dodaju se sorte Artaban N, Vidoc N, Cabernet Cortis N, Floreal B, Voltis B, Soreli B i Souvignier Gris B.

U skladu s tim jedinstveni dokument mijenja se u točki 7.

2. Obveze podnošenja izjava

Datum dostave primjerka izjave o berbi ili proizvodnji tijelu za zaštitu i upravljanje pomaknut je za 15 dana kako bi se uzela u obzir stvarna praksa i datum podnošenja elektroničkih izjava o berbi.

Ta izmjena ne utječe na jedinstveni dokument.

3. Adresa

Ažurirana je adresa Nacionalnog instituta za podrijetlo i kvalitetu (INAO) u specifikaciji proizvoda.

Ta izmjena ne utječe na jedinstveni dokument.

JEDINSTVENI DOKUMENT

1. Naziv proizvoda

„Val de Loire”

2. Vrsta oznake zemljopisnog podrijetla

ZOZP – zaštićena oznaka zemljopisnog podrijetla

3. Kategorija proizvoda od vinove loze

1. Vino

4. Opis vina

ZOZP „Val de Loire” upotrebljava se za mirna ružičasta, crna i bijela vina.

Vina imaju stvarnu prirodnu volumnu alkoholnu jakost od najmanje 8,5 % volumena na području B i najviše 9 % volumena na području C. Ružičasta vina nakon pojačavanja ne premašuju ukupnu volumnu alkoholnu jakost od 12,5 %.

Kada se ružičasta vina stavljaju u prodaju, malolaktična fermentacija mora biti dovršena, osim za vina s navodom „primeur” („rano”) ili „nouveau” („novo”).

ZOZP „Val de Loire” može se dodijeliti vinima proizvedenima bez ikakva pojačavanja, čija ukupna volumna alkoholna jakost iznosi od 15 do 20 % volumena, osim za vina proizvedena u području zaštićene oznake izvornosti i na područjima zasađenima sortom Chenin B u departmanima Maine-et-Loire i Indre-et-Loire.

Druga analitička svojstva u skladu su s pravilima utvrđenima propisima Zajednice.

Bijela vina sa sadržajem fermentabilnih šećera (glukoza i fruktoza) 45 grama po litri imaju veći sadržaj hlapljivih kiselina, koji je propisan zajedničkom odlukom ministra nadležnog za potrošačka pitanja i ministra poljoprivrede.

Vina se odlikuju često prisutnim voćnim aromama iako se njihov intenzitet i priroda razlikuju ovisno o sortama vinove loze i tehnologije koja se koristi. Metode proizvodnje bijelih, ružičastih i crnih vina omogućuju voćnim i cvjetnim notama da dođu do izražaja te istovremeno zadržavaju određenu svježinu. Metode proizvodnje crnih vina omogućuju dobivanje fleksibilne strukture.

Opća analitička svojstva Najveća ukupna alkoholna jakost (u % volumena) Najmanja stvarna alkoholna jakost (u % volumena) Najmanji ukupni sadržaj kiselosti u miliekvivalentima po litri Najveći sadržaj hlapljivih kiselina (u miliekvivalentima po litri) Najveći ukupni sadržaj sumpornog dioksida (u miligramima po litri)

5. Enološki postupci

a. Osnovni enološki postupci

U pogledu enoloških postupaka potrebno je poštovati obveze koje su određene na razini općine te u Zakoniku o poljoprivredi i morskom ribarstvu.

b. Najveći prinos

90 hektolitara po hektaru

6. Razgraničeno zemljopisno područje

Berba grožđa, prerada i dodatna obrada vina sa zaštićenom oznakom zemljopisnog podrijetla „Val de Loire” odvijaju se u:

— sljedećim departmanima: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Puy-de-Dôme, Sarthe, Vendée, Vienne,

— sljedećim kantonima departmana Deux-Sèvres: Airvault, Argenton-les-Vallées, Bressuire, Celles-sur-Belle, Cerizay, Champdeniers-Saint-Denis, Chef-Boutonne, Coulonges-sur-l’Autize, Frontenay-Rohan-Rohan, Lezay, Mauléon, Mazières-en-Gâtine, Melle, Ménigoute, Moncoutant, La Mothe-Saint-Héray, Niort-Est, Niort-Nord, Niort-Ouest, Parthenay, Prahecq, Saint-Loup-Lamairé, Saint-Maixent-l’Ecole 1 er Canton, Saint-Maixent-l’Ecole 2 e Canton, Saint-Varent, Sauzé-Vaussais, Secondigny, Thénezay, Thouars 1er Canton, Thouars 2eme Canton.

7. Glavne sorte vinove loze

Sauvignon gris G - Fié gris

Cot N - Malbec

Abouriou B

Gamay N

Cabernet franc N

Cabernet-Sauvignon N

Egiodola N

Gamay de Bouze N

Gamay de Chaudenay N

Grolleau N

Grolleau gris G

Négrette N

Pinot noir N

Pineau d’Aunis N

Merlot N

Vidoc N

Artaban N

Cabernet cortis N

Chardonnay B

Chenin B

Folle blanche B

Melon B

Orbois B

Pinot blanc B

Pinot gris G

Floreal B

Voltis B

Soreli B

Souvignier gris Rs

Sauvignon B - Sauvignon blanc

Sacy B

8. Opis povezanosti

Zemljopisno područje proizvodnje obuhvaća 14 departmana u riječnom slivu rijeke Loire koja povezuje krajolik Središnjeg masiva i estuarij na području Pays Nantais. Rijeka Loire prolazi kroz razne geopedološke karakteristike: od starog terena Armoričkog masiva na područjima Pays Nantais i Anjou, preko bijele krede Saumura u pokrajini Touraine sve do vulkanskih stijena Monts d’Auvergne. Pretežito umjerena klima područja Val de Loire oceanska je u okolici grada Nantesa i Anjou, pod utjecajem kontinentalne klime u pokrajini Touraine, a u regiji Centre Loire postaje polukontinentalna. Vinogradi uživaju redovite padaline tijekom cijele godine i blage temperature koje nisu ekstremne. Iako ga karakterizira širok raspon klimatskih i geopedoloških uvjeta, područje Val de Loire u cijelosti je homogeno po pitanju njegova sjevernog smještaja i klime. Rimljani su kroz povijest sadili vinovu lozu uglavnom u okolici grada Nantesa. Vinogradarstvo se počinje razvijati u 5. stoljeću te se dodatno proširuje kad Henrik II., grof od Anjoua, 1154. preuzima prijestolje Engleske. Rijeka Loire važan je prometni put koji potiče razvoj vinograda s kojima graniči te trgovinu vinima. Dolaskom željeznice u 19. stoljeću vinogradari u regiji Val de Loire počinju konkurirati drugim francuskim vinogradima, što potiče kvalitetnu proizvodnju. Vina s oznakom „vin de pays” nastaju 1968., a odlukom od 16. 12. 1981. odobreno je prvo regionalno vino s tom oznakom u slivu rijeke Loire: „Vins de Pays du Jardin de la France”. Uredbom od 12. 5. 2007. povijesni identitet vina iz područja rijeke Loire koje nosi naziv poistovjetio se sa zemljopisnim identitetom. Vina „Vins de Pays du Jardin de la France” postala su „Vins de Pays du Val de Loire”. S godišnjom proizvodnjom od 400 000 hl u posljednjih nekoliko godina, ZOZP „Val de Loire” proizvodi se u sve tri boje. To je područje idealno za proizvodnju bijelog vina koje čini 53 % prijavljenih količina, dok crna vina čine 27 %, a ružičasta 20 %. Gotovo 90 % vina sa ZOZP-om „Val de Loire” jesu monosortna vina, a 24 sorti koje se upotrebljavaju za proizvodnju tradicionalno se uzgajaju u toj regiji. Zaštićena oznaka zemljopisnog podrijetla „Val de Loire” zaslužna je za međunarodni ugled mnogih sorti, među kojima su najvažnije sauvignon B, chardonnay B, chenin B, gamay N, pinot noir N, cabernet franc N i cabernet-sauvignon N, ali i lokalne sorte kao što su grolleau gris G, grolleau N, melon B ili pineau d’Aunis N. Utvrđivanjem uvjeta proizvodnje i preciznih analitičkih parametara te kontrolom organoleptičkih svojstava osigurava se poštovanje kvalitete i podrijetla grožđa. Bijele sorte, uglavnom iz suhog uzgoja, odlikuje svježina i nježnost voćnih i cvjetnih nota. Ružičasta i gris vina lagana su i živahna okusa, dok se crna odlikuju laganom strukturom, ponekad punim okusom, fleksibilnošću i svježinom. ZOZP „Val de Loire” ujedno se povezuje i s izrazima „primeur” („rano”) ili „nouveau” („novo”), uglavnom za vina dobivena od sorti sauvignon B i gamay N. Riječ je o slatkim, aromatičnim i laganim vinima. Vinari su uspjeli zadržali identitet i vinogradarsku tradiciju regije u okruženju pogodnom za uzgoj vinove loze uz rijeku Loire. To vinogorje svjedoči o dugogodišnjoj neprekidnoj vinogradarskoj tradiciji koja se prenosi s generacije na generaciju vinara. Ugled vina iz regije Val de Loire temelji se i na trgovini koju je olakšala riječna plovidba. Nasadi vinove loze sa ZOZP-om „Val de Loire” prilagođeni su raznolikosti klime i tla u toj velikoj regiji. Uglavnom su namijenjeni proizvodnji bijelih vina, no uvođenjem novih sorti i ulaganjem tehnoloških napora vinara u posljednje se vrijeme potiče proizvodnja crnih vina. Od priznavanja vina iz doline rijeke Loire 1981. vinari na tom području usredotočili su se na kvalitetnu proizvodnju i na profesionalizaciju gospodarskih subjekata. Sa svojih 1 600 vinara, petnaest zadružnih vinarija i stotinu trgovaca, ZOZP „Val de Loire” od velike je gospodarske važnosti na vinogradarskom području u riječnom slivu regije Val de Loire. U srcu povijesnog i velikog vinogorja nasljeđe drevnog znanja i vještine uzgoja vinove loze te proizvodnje vina omogućilo je razvoj velike mreže znanstvenih i tehničkih istraživačkih centara posvećenih tom sektoru i veleučilišta u području vinogradarstva. Rezultati istraživanja i razina osposobljenosti stručnjaka pružili su dodatan poticaj vinima sa ZOZP-om „Val de Loire”. Razvoju ugleda ZOZP-a „Val de Loire” doprinosi i razvoj enološkog turizma u toj regiji sa snažnim povijesnim nasljeđem (velik broj dvoraca) uvrštenoj na UNESCO-ov popis svjetske baštine.

9. Osnovni dodatni uvjeti (pakiranje, označivanje, ostali zahtjevi)

Područje u neposrednoj blizini

Pravni okvir:

Nacionalno zakonodavstvo

Vrsta dodatnog uvjeta:

Odstupanje u pogledu proizvodnje na razgraničenom zemljopisnom području

Opis uvjeta:

Područje u neposrednoj blizini, za koje je određeno odstupanje u pogledu proizvodnje i razvoja vina sa zaštićenom oznakom zemljopisnog podrijetla „Val de Loire”, čine sljedeći susjedni arondismani zemljopisnog područja:

— arondismani departmana Mayenne: Château-Gontier, Laval, Mayenne,

— arondismani departmana Deux-Sèvres: Niort.

Pravila koja se odnose na označivanje

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje

Opis uvjeta:

Zaštićena oznaka zemljopisnog podrijetla „Val de Loire” može se dopuniti nazivima sljedećih manjih zemljopisnih jedinica: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Sarthe, Vendée, Vienne, Marches de Bretagne, Pays de Retz prema odredbama utvrđenima u specifikaciji.

Slova u nazivu jedne od manjih zemljopisnih jedinica moraju (visinom i širinom) biti barem za trećinu manja od slova u nazivu kontrolirane oznake izvornosti „Val de Loire”.

Zaštićena oznaka zemljopisnog podrijetla „Val de Loire” može se dopuniti izrazima „primeur” („rano”) ili „nouveau” („novo”).

Zaštićena oznaka zemljopisnog podrijetla „Val de Loire” može se dopuniti nazivom jedne ili više sorti vinove loze.

Naziv sorte sauvignon ili grolleau može se koristiti u označivanju vina zaštićene oznake zemljopisnog podrijetla „Val de Loire” za opis vina proizvedenog od mješavine sorti sauvignon B i sauvignon gris G ili sorti grolleau N i grolleau gris G.

Ako je izraz „zaštićena oznaka zemljopisnog podrijetla” zamijenjen tradicionalnim izrazom „vin de pays”, na etiketi se navodi logotip ZOZP-a Europske unije.

Poveznica na specifikaciju proizvoda

https://info.agriculture.gouv.fr/gedei/site/bo-agri/document_administratif-98dad001-e64f-42b0-93af-ba89e4bbafee

(1) SL L 9, 11.1.2019., str. 2.